次韻王堯明四旱詩 河運
作者：李綱
朝代：宋

paragraphs: 漕渠如坦途，泛此往來宅。
疏川誰之功，乘木本諸益。
常疑侔滄溟，巨釣可龍伯。
那知旱暵甚，有此困涸阨。
豈無車班班，莫勝倉箱積。
譬猶一鶚飛，孰與鷙累百。
汲江勞甕盎，禱雨費珪璧。
端爲魚鼈憂，無乃雲雷斁。
安得千里波，篙師發櫂歌。
願借壯士手，爲乃挽天河。